# রসায়ন শব্দকোষ
সংক্ষিপ্ত ইউআরএল

এই শব্দকোষ ভুক্তিটিতে রসায়নবিদ্যায় ব্যবহৃত বিভিন্ন পারিভাষিক শব্দ ও বাক্যাংশের সংজ্ঞা প্রদান করা হয়েছে।

## অ

অজৈব রসায়ন
রসায়নের শাখা যেখানে অজৈব যৌগসমূহের রাসায়নিক ধর্মাবলী ও বিক্রিয়াসমূহ অধ্যয়ন করা হয়। (প্রতিতুলনা করুন: *জৈব রসায়ন*)
অজৈব যৌগ
এক ধরনের রাসায়নিক যৌগ বা যৌগিক পদার্থ যেগুলিকে ঐতিহ্যগতভাবে জৈব যৌগ হিসেবে শ্রেণীবদ্ধ করা হয় না, এবং সাধারণত যেগুলিতে কার্বন-হাইড্রোজেন বন্ধন অনুপস্থিত থাকে। সিংহভাগ অজৈব যৌগে কোনও কার্বন থাকে না, যেমন লবণ, অক্সাইড, অম্ল ও ক্ষার। তবে কিছু বিশেষ কার্বন ধারণকারী পদার্থ যেমন কার্বনেট, সায়ানাইড, কার্বাইড ও সরল অক্সাইড (যেমন কার্বন মনোক্সাইড ও কার্বন ডাই-অক্সাইড), ইত্যাদি, যেগুলিতে প্রথাগত জৈব কাঠামো অনুপস্থিত থাকে, সেগুলিকেও অজৈব যৌগ হিসেবে গণ্য করা হয়। এছাড়া জৈব-ধাতব পদার্থগুলিকেও অজৈব যৌগের অন্তর্ভুক্ত একটি দল হিসেবে অধ্যয়ন করা হয়। এগুলিতে ধাতব পরমাণু জৈব কার্বন মূলকের সাথে সরাসরি বন্ধনে যুক্ত থাকে। অজৈব যৌগগুলি বহু বিভিন্ন ধরনের কাঠামো, রাসায়নিক ধর্ম ও বন্ধন (আয়নিক, ধাতব ও সমযোজী) প্রদর্শন করে। এগুলিকে অজৈব রসায়ন নামক শাখায় অধ্যয়ন করা হয়। (প্রতিতুলনা করুন: জৈব যৌগ)
অণু
সমযোজী বন্ধনে আবদ্ধ দুই বা ততোধিক পরমাণু দিয়ে গঠিত একটি স্বতন্ত্র রাসায়নিক সত্তা, যা কোনও যৌগ বা মৌলিক পদার্থের চরিত্রসূচক রাসায়নিক ধর্মবিশিষ্ট ক্ষুদ্রতম সুসংজ্ঞায়িত কাঠামোগত একক গঠন করে। অণুগুলি বৈদ্যুতিকভাবে নিরপেক্ষ হতে পারে, কিংবা আণবিক আয়নের ক্ষেত্রে সামগ্রিকভাবে একটি বৈদ্যুতিক আধান বহন করতে পারে। তবে অনেক আয়নীয় কঠিন পদার্থে বিচ্ছিন্ন অণুর পরিবর্তে বিস্তৃত আয়নীয় জালক থাকে।
অধাতু
মৌলিক পদার্থের প্রকার যা ধাতুর মতো তাপ ও বিদ্যুৎ সুপরিবাহিতা প্রদর্শন করে না বা ধনায়ন (ক্যাটায়ন) গঠন করে না, বরং সাধারণত ইলেকট্রন গ্রহন করে ঋণায়ন (অ্যানায়ন) গঠন করে আয়নিক যৌগ গঠন করে কিংবা ইলেকট্রন ভাগাভাগি করে সমযোজী বন্ধন গঠন করে।
অবস্থা
পদার্থের স্বতন্ত্র, সুষম ও বৃহৎবীক্ষণিক রূপ। ঐতিহ্যগতভাবে কঠিন, তরল, বায়বীয় (গ্যাস) ও প্লাজমা পদার্থের চারটি সুপরিচিত অবস্থা। আরও দেখুন *দশা*।
অনুঘটন

যে প্রক্রিয়াতে একটি বিশেষ পদার্থ (যাকে অনুঘটক বলে) অপেক্ষাকৃত নিম্ন সক্রিয়ণ শক্তিবিশিষ্ট একটি বিকল্প বিক্রিয়াপথ প্রদান করে কোনও রাসায়নিক বিক্রিয়ার হার বৃদ্ধি করে। অনুঘটকটি নিজে বিক্রিয়াতে ব্যবহৃত হয় না বা স্থায়ীভাবে পরিবর্তিত হয় না।
অনুঘটক

মৌলিক বা যৌগিক পদার্থ যা কোনও রাসায়নিক বিক্রিয়ার হার বৃদ্ধি করে, কিন্তু নিজে বিক্রিয়াতে ব্যবহৃত হয় না বা স্থায়ীভাবে পরিবর্তিত হয় না।
অনুমাপন
উপযুক্ত নির্দেশকের উপস্থিতিতে কোনো বিক্রিয়কের প্রমাণ দ্রবণ বা জ্ঞাত ঘনমাত্রার দ্রবণ দ্বারা অজ্ঞাত ঘনমাত্রার অপর একটি বিক্রিয়কের (বিশ্লেষণীয় পদার্থ বা Analyte) ঘনমাত্রা নির্ণয়ের পদ্ধতি। আয়তনিক বিশ্লেষণের সময় অনুমাপনে ব্যবহৃত জ্ঞাত ঘনমাত্রার দ্রবণ বা প্রমাণ দ্রবণটিকে *অনুমাপক পদার্থ* (Titrant) বলে। অজানা ঘনমাত্রার দ্রবণটিকে *অনুমাপনীয় পদার্থ* (Titrand) বলে। অনুমাপনের যে অবস্থায় সংশ্লিষ্ট বিক্রিয়াটির পরিমাণগত সমাপ্তি ঘটে এবং ব্যবহৃত নির্দেশকের বর্ণ পরিবর্তন ঘটে তাকে অনুমাপনের সমাপ্তিক্ষণ বা সমাপ্তিবিন্দু বা প্রশমনবিন্দু বলা হয়।
অম্ল

১.  (ব্রনস্টেড-লাউরির তত্ত্ব) যে রাসায়নিক প্রজাতি বা আণবিক সত্তা অন্য কোনও প্রজাতির সাথে বিক্রিয়ার সময় প্রোটন দাতা হিসেবে কাজ করে। বিক্রিয়ার সময় এটি কমপক্ষে একটি প্রোটন (H+
) হারিয়ে অন্য রাসায়নিক প্রজাতির কাছে তা হস্তান্তর বা দান করে। প্রোটন গ্রহণকারী অন্য প্রজাতিটিকে ব্রনস্টেড-লাউরি ক্ষারক হিসেবে সংজ্ঞায়িত করা হয়। জলীয় দ্রবণে দ্রবীভূত হয়ে কোনও প্রোটন দাতা যদি জলে হাইড্রোনিয়াম আয়নের (H
3O+
) ঘনমাত্রা বৃদ্ধি করে, তাহলে সেটিকেও আরেনিয়াস অম্ল নামে ডাকা হতে পারে। নির্দিষ্ট করে বলে না থাকলে রসায়নে অম্ল বা অ্যাসিড বলতে পরোক্ষভাবে ব্রনস্টেড-লাউরি অম্লকেই বোঝায়।
২.  (লুইসের তত্ত্ব) যে রাসায়নিক প্রজাতি বা আণবিক সত্তা অন্য কোনও প্রজাতির সাথে বিক্রিয়ার সময় একটি ইলেকট্রন জোড় গ্রহীতা হিসেবে কাজ করে ও অন্য প্রজাতির দানকৃত একটি নিঃসঙ্গ ইলেকট্রন জোড় গ্রহণ করে সমযোজী বন্ধন গঠন করে। ইলেকট্রন জোড় দানকারী প্রজাতিটিকে লুইস ক্ষারক বলে। এই সংজ্ঞাটি ব্রনস্টেড-লাউরি অম্লের সংজ্ঞাটিকে আরও সামান্যীকরণের উদ্দেশ্যে সৃষ্টি করা হয়। এই সংজ্ঞাতে অম্ল-ক্ষারক বিক্রিয়াগুলিকে প্রোটনের হস্তান্তর হিসেবে চিন্তা না করে ইলেকট্রন পুনর্বিন্যস্তকরণ হিসেবে দেখা যে বেশি উত্তম, তা প্রস্তাব করা হয়েছে। এক্ষেত্রে অম্ল হল সেই প্রজাতি যা অপর কোনও প্রজাতি থেকে সরাসরি ইলেকট্রন জোড় গ্রহণ করে বা দ্রবণে প্রোটন নিঃসরণ, যে প্রোটনটি তারপর অপর প্রজাতি থেকে ইলেকট্রন জোড় গ্রহণ করে। অনেক ব্রনস্টেড-লাউরি অম্ল লুইস অম্লের সংজ্ঞার অধীনে পড়েছে, তবে সর্বক্ষেত্রে নয়। সিংহভাগ লুইস অম্লই ব্রনস্টেড-লাউরি অম্ল নয়।
৩.  সাধারণ প্রচলিত অর্থে যে যৌগ পানিতে বা জলে দ্রবীভূত হয়ে ৭.০ মাত্রার বেশি পিএইচ প্রদান করে। এক্ষেত্রে অম্ল বলতে সম্পূর্ণ জলীয় দ্রবণটিকে বোঝায়। তবে কঠোর সংজ্ঞাগুলিতে কেবল অম্লীয় দ্রবটিকে অম্ল বলা হয়।
অসমসত্ত্ব মিশ্রণ
যে মিশ্রণের সর্বত্র উপাদানগুলির সংযুতি এবং ভৌত ধর্মাবলী অভিন্ন থাকে না, বরং উপাদানগুলি অসমভাবে বিন্যস্ত থাকে এবং একাধিক পৃথক দশাতেও বিরাজ করতে পারে। এই ধরনের মিশ্রণের উপাদানগুলিকে সাধারণত খালি চোখে বা আলোক অণুবীক্ষণ যন্ত্রের সাহায্যে আলাদাভাবে শনাক্ত করা যায় এবং মিশ্রণের বিভিন্ন অংশ থেকে নমুনা সংগ্রহ করলে তাতে উপাদানগুলির অনুপাত ভিন্ন ভিন্ন হতে পারে।

## আ

আণবিক ভর
একটি অণুর ভর, যা সাধারণত ডাল্টন বা একীভূত পারমাণবিক ভর এককে প্রকাশিত হয়। এটি অণু গঠনকারী পরমাণুগুলির ভরের সমষ্টি। এটি পরমাণুগুলির নির্দিষ্ট সমস্থানিকভিত্তিক গঠনের উপর নির্ভরশীল। তাই একই রাসায়নিক যৌগের অণুগুলি যদি ভিন্ন ভিন্ন সমস্থানিক পরমাণুর অধিকারী হয় (সমস্থানিকগত বিসদৃশ অণু), তাহলে সেগুলির আণবিক ভর ভিন্ন হতে পারে।
আপেক্ষিক আণবিক ভর
একটি মাত্রাবিহীন রাশি যা কোনও অণুর ভর এবং কার্বন-১২-এর একটি পরমাণুর ভরের ১/১২ অংশের অনুপাত হিসেবে সংজ্ঞায়িত। এটির মান একীভূত পারমাণবিক ভর একক অর্থাৎ ডাল্টন এককে প্রকাশিত আণবিক ভরের সমান, কিন্তু দুইটি ভরের অনুপাত হওয়ায় এর কোনও একক নেই।
আপেক্ষিক পারমাণবিক ভর
একটি মাত্রাবিহীন রাশি যা কোনও মৌলিক পদার্থের প্রদত্ত একটি নমুনাতে অবস্থিত পরমাণুগুলির গড় ভর এবং কার্বন-১২-এর একটি পরমাণুর ভরের ১/১২ অংশের অনুপাত হিসেবে সংজ্ঞায়িত। বেশিরভাগ মৌলিক পদার্থের জন্য এটি নমুনার সমস্থানিকগত গঠনের উপর নির্ভরশীল, তাই এটি নমুনা গঠনকারী সমস্থানিকগুলির ভারযুক্ত গড়ের একটি অভিব্যক্তি। দুইটি ভরের অনুপাত হওয়ায় আপেক্ষিক পারমাণবিক ভরের কোনও একক নেই। সাংখ্যিকভাবে কোনও মৌলের আপেক্ষিক পারমাণবিক ভর সেটির একটি পরমাণুর ডাল্টন এককে প্রকাশিত ভরের সমান।
আভোগাদ্রো ধ্রুবক
একটি মৌলিক ভৌত ধ্রুবক, যা পদার্থের প্রতি একক পরিমাণে বিদ্যমান নির্দিষ্ট মৌলিক সত্তার (elementary entities) সংখ্যা নির্দেশ করে। এর মান বর্তমানে সংজ্ঞাগতভাবে ঠিক ৬.০২২১৪০৭৬ x ১০ ২৩ মোল -১ হিসেবে নির্ধারিত। এটি অতিপারমাণবিক বা আণবিক পর্যায়ের কণার (যেমন—পরমাণু, অণু, আয়ন বা অন্যান্য কণা) সংখ্যার সাথে সামষ্টিক ভৌত রাশি 'পদার্থের পরিমাণ'-এর (যা মোলে পরিমাপ করা হয়) সংযোগ স্থাপন করে।
আলোক-ভূ-রসায়ন
রসায়নের একটি শাখা, যাতে আলোক-চালিত (আলোকরাসায়নিক) বিক্রিয়াগুলি প্রাকৃতিক পরিবেশে রাসায়নিক প্রজাতিগুলির (যেমন খনিজ পৃষ্ঠতল, মৃত্তিকা, পানি/জল ও বায়ুমণ্ডল) রূপান্তর, চলনশীলতা ও চক্রায়নকে কীভাবে প্রভাবিত করে, তা অধ্যয়ন করা হয়।

## অ্যা

অ্যাভোগাড্রো ধ্রুবক
*আভোগাদ্রো ধ্রুবক* দেখুন।
অ্যারোসল
কলয়েডীয় ব্যবস্থা যাতে কঠিন পদার্থের বহুসংখ্যক ক্ষুদ্র কণা বা তরল পদার্থের বহুসংখ্যক ক্ষুদ্র ফোঁটা কোনও বায়বীয় পদার্থ যেমন বায়ুতে বিক্ষিপ্ত ও ভাসমান থাকে। এটি একটি স্থিতিশীল মিশ্র পদার্থ হিসেবে আচরণ করে, কেননা বিক্ষিপ্ত দশাটি দীর্ঘ সময় ধরে ভাসমান থাকে।

## ই

ইলেকট্রনের শক্তিস্তর
কোনও পরমাণু, অণু বা আয়নের সাথে আবদ্ধ একটি ইলেকট্রন শক্তির যে বিচ্ছিন্ন ও নির্দিষ্ট অনুমোদিত মান ধারণ করতে পারে। একটি স্থিরতড়িৎ ক্ষেত্রের (সাধারণত পরমাণু কেন্দ্রীণ দ্বারা সৃষ্ট) অভ্যন্তরে ইলেকট্রনসমূহের কোয়ান্টাম বলবৈজ্ঞানিক অবরুদ্ধ অবস্থার কারণে এই শক্তিস্তরগুলির উদ্ভব ঘটে এবং ফলে একটি কোয়ান্টায়িত শক্তি বর্ণালীর সৃষ্টি হয়। বিচ্ছিন্ন পরিমাণ শক্তি অবশোষণ বা নিঃসরণের মাধ্যমে (সাধারণত বিশেষ কম্পাঙ্কের ফোটন কণা হিসেবে) এক শক্তিস্তর থেকে অপর শক্তিস্তরে ইলেকট্রনের উত্তরণ ঘটে।

## উ

উৎপাদ
রাসায়নিক বিক্রিয়ার সময় বিক্রিয়ক পদার্থগুলির পরমাণুগুলির পুনর্বিন্যাস ও নতুন বন্ধন গঠনের ফলে রাসায়নিক পরিবর্তন ঘটে যেসব স্বতন্ত্র রাসায়নিক ধর্মবিশিষ্ট নতুন পদার্থ বা পদার্থগুলির সৃষ্টি হয়। এগুলিকে প্রায়শই রাসায়নিক সমীকরণের ডান পার্শ্বে দেখানো হয়।
উদ্বায়িতা
একটি ভৌত ধর্ম যা তরল বা কঠিন অবস্থা থেকে কোনও পদার্থের বায়বীয় (গ্যাসীয়) অবস্থাতে রূপান্তরিত হবার প্রবণতা বর্ণনা করে (তরলের ক্ষেত্রে উবন এবং কঠিনের ক্ষেত্রে ঊর্ধ্বপাতনের মাধ্যমে)। উদ্বায়িতাকে পদার্থটির বাষ্পীয় চাপের দ্বারা পরিমাপ করা হয়। কোনও প্রদত্ত তাপমাত্রায় যে পদার্থের বাষ্পীয় চাপ বেশি, তার উদ্বায়িতাও বেশি। এর কারণ হল পদার্থের কণাগুলির মধ্যবর্তী আন্তঃআণবিক বা আন্তঃকণা আকর্ষণ বল তুলনামূলকভাবে দুর্বল, ফলে কণাগুলি সহজে বায়বীয় দশায় পলায়ন করতে পারে। বিপরীতক্রমে, একই তাপমাত্রায় যেসব পদার্থের বাষ্পীয় চাপ কম, সেগুলির উদ্বায়িতাও কম, কারণ সেগুলির অভ্যন্তরের কণাগুলির মধ্যবর্তী আকর্ষণ বল অপেক্ষাকৃত শক্তিশালী। যখন কোনও পদার্থের বাষ্পীয় চাপ পরিবেষ্টক অবস্থায় তাৎপর্যপূর্ণ পরিমাণে বাষ্প গঠনের জন্য যথেষ্ট উচ্চ হয়, তখন ঐ পদার্থটিকে উদ্বায়ী পদার্থ বলা হয়। তরল পদার্থের ক্ষেত্রে যখন বাষ্পীয় চাপ বহিঃস্থ বায়ুমণ্ডলীয় চাপের সমান হয়, তখন স্ফুটন সংঘটিত হয়।
উদ্বায়ী পদার্থ
কঠিন বা তরল পদার্থ যা উচ্চ বাষ্পীয় চাপের কারণে পরিবেষ্টক অবস্থায় সহজেই বায়বীয় (গ্যাসীয়) অবস্থায় প্রবেশ করে। তরল পদার্থের ক্ষেত্রে উদ্বায়িতা দ্রুত উবনের (পৃষ্ঠতলীয় বাষ্পীভবন) মাধ্যমে প্রকাশ পায়, আর কিছু নির্দিষ্ট কঠিন পদার্থের ক্ষেত্রে এটি ঊর্ধ্বপাতনের মাধ্যমে প্রকাশ পায়। মূলত দুর্বল আন্তঃআণবিক বা আন্তঃকণা আকর্ষণ বলের কারণে উচ্চ উদ্বায়িতার সৃষ্টি হয়, যা কণাগুলিকে সামান্য তাপীয় শক্তির উপস্থিতিতেই বায়বীয় অবস্থায় পলায়ন করতে সাহায্য করে।
উবন
এক ধরনের বাষ্পীভবন যা কেবলমাত্র কোনও তরলের পৃষ্ঠতলে সেটির স্ফুটনাঙ্কের চেয়ে কম তাপমাত্রায় ঘটে। তরলের পৃষ্ঠতলের যেসব অণুর আন্তঃআণবিক আকর্ষণ পরাভূত করার জন্য যথেষ্ট পরিমাণে গতিশক্তি থাকে, কেবল সেগুলিই পলায়ন করে চারপাশের বায়বীয় পদার্থে যোগ দিতে পারে। এই উচ্চশক্তিবিশিষ্ট অণুগুলি পরিত্যাগ করার ফলে অবশিষ্ট তরলের কণাগুলির গড় গতিশক্তি হ্রাস পায় ও এর ফলে তাপমাত্রা হ্রাস পেয়ে তরলটি শীতল হয়, যা উবনজনিত শীতলন নামে পরিচিত। উবনের হার তরলের পৃষ্ঠতলের ক্ষেত্রফল, তাপমাত্রা ও চারপাশের পরিবেশে বাষ্পের ঘনমাত্রার (যেমন জলীয় বাষ্পের ক্ষেত্রে বাতাসের আর্দ্রতা) উপর নির্ভর করে। একটি বদ্ধ ব্যবস্থা গতিশীল সাম্যাবস্থায় উপনীত হবার আগ পর্যন্ত উবন অব্যাহত থাকে। গতিশীল সাম্যাবস্থায় উবনের হার ও ঘনীভবনের হার সমান হয়, বাষ্পের আংশিক চাপ পদার্থের বাষ্পীয় চাপের সমান হয় এবং চারপাশের বায়ু বাষ্প দ্বারা সম্পৃক্ত হয়। (প্রতিতুলনা করুন: বাষ্পীভবন ও স্ফুটন)
উভমুখী বিক্রিয়া
এমন রাসায়নিক বিক্রিয়া যা বিক্রিয়ার শর্তাবলীর উপর নির্ভর করে যেকোনও অভিমুখে অগ্রসর হতে পারে, অর্থাৎ বিক্রিয়ক থেকে উৎপাদ অভিমুখে কিংবা উৎপাদ থেকে বিক্রিয়ক অভিমুখে। উভমুখী বিক্রিয়া বলতে বিশেষ করে সেই বিক্রিয়াগুলিকে বোঝায় যেগুলিতে এই ধরনের রূপান্তর যুগপৎ অর্থাৎ একই সময়ে সংঘটিত হয়। প্রতিতুলনা করুন অ-উভমুখী বিক্রিয়া।

## এ

এক-পরমাণুক
এমন একটি রাসায়নিক প্রজাতি যা কেবল একটিমাত্র পরমাণু নিয়ে গঠিত এবং অন্য কোনও পরমাণুর সাথে বন্ধনে আবদ্ধ নয়। বায়বীয় অবস্থায় উচ্চ-তাপমাত্রায় অনেক মৌলিক পদার্থ এক-পরমাণুক হিসেবে বিরাজ করতে পারে। প্রতিতুলনা করুন: দ্বি-পরমাণুক এবং বহু-পরমাণুক।

## ঔ

ঔষধীয় রসায়ন
রসায়নের শাখা যেখানে রোগ নিরাময়কারী রাসায়নিক যৌগ আবিষ্কারের মাধ্যমে নিরাপদ, কার্যকর ও মানবদেহে প্রয়োগের জন্য উপযুক্ত নতুন ঔষধ নকশা ও প্রস্তুত করা হয়। ঔষধীয় রসায়নবিদেরা ঔষধ যেন দেহের সঠিক জায়গায় পৌঁছে যথেষ্ট সময় সক্রিয় থাকে এবং কোনও ক্ষতিকর পার্শ্ব-প্রতিক্রিয়া যেন উদ্ভূত না হয়, তা নিশ্চিত করতে গবেষণা করেন। কীভাবে ওষুধের অণুর কাঠামোতে কোনও ছোট পরিবর্তন দেহের সাথে সেটির আন্তঃক্রিয়ার উপর প্রভাব ফেলে, তা-ও এই শাস্ত্রে অধ্যয়ন করা হয়।

## ক

কঠিন পদার্থ
পদার্থের একটি মৌলিক অবস্থা, যেখানে পদার্থ গঠনকারী কণাগুলি একে অপরের সাথে ঘনসন্নিবিষ্টভাবে আবদ্ধ থাকে এবং এর ফলে পদার্থটির একটি নির্দিষ্ট আকার ও আয়তন থাকে।
কঠিনীভবন

একটি ভৌত প্রক্রিয়া, যেখানে হয় শীতলন অথবা চাপবৃদ্ধির মাধ্যমে একটি পদার্থ তরল বা গলিত অবস্থা থেকে কঠিন অবস্থায় (বা কঠিন দশায়) রূপান্তরিত হয়। হিমন কঠিনীভবনের একটি বিশেষ প্রকারভেদ, যা একটি নির্দিষ্ট স্থির তাপমাত্রায় বিশুদ্ধ পদার্থের জন্য প্রযোজ্য। কিন্তু কঠিনীভবন একটি অপেক্ষাকৃত ব্যাপক প্রক্রিয়া, যা বিশুদ্ধ মৌলিক পদার্থ ও জটিল মিশ্রণ (যেমন সংকর বা পলিমার) - উভয়ের জন্য প্রযোজ্য এবং এটি একটি তাপমাত্রা সীমার মধ্যে সংঘটিত হতে পারে, যাকে "হিমন সীমা" বলা হয়। কঠিনীভবনের ফলে কঠিন কাঠামো গঠিত হয়, কিন্তু পদার্থের রাসায়নিক গঠন অপরিবর্তিত থাকে।
কেন্দ্রীণ

পরমাণুর কেন্দ্রীয় অংশ যা প্রোটন ও নিউট্রন দিয়ে গঠিত। এটির বৈদ্যুতিক আধান ধনাত্মক। এটিতে পরমাণুর ভরের সিংহভাগ নিহিত থাকে।
কেন্দ্রীণ রসায়ন

রসায়নের শাখা যেখানে পরমাণু কেন্দ্রীণের কাঠামো, ধর্মাবলী ও বিক্রিয়া, যেমন তেজস্ক্রিয়তা, কেন্দ্রীণ (নিউক্লীয়) ক্ষয়, কেন্দ্রীণ (নিউক্লীয়) বিক্রিয়া এবং কেন্দ্রীণ রূপান্তরের রাসায়নিক প্রভাব অধ্যয়ন করা হয়। এই শাস্ত্রে ইলেকট্রন বিন্যাসের পরিবর্তে পরমাণু কেন্দ্রীণে (নিউক্লিয়াস) পরিবর্তন আনয়নকারী প্রক্রিয়াগুলির উপর জোর দেয়া হয়। শক্তি উৎপাদন, চিকিৎসাবিজ্ঞান, বয়স নির্ধারণ কৌশল ও পরিবেশ বিজ্ঞানে এর প্রয়োগ আছে।
কোলয়েড
একটি মিশ্র পদার্থ বা মিশ্রণ যেখানে কোনও কঠিন বা তরল পদার্থের বহুসংখ্যক আণুবীক্ষণিক কণা অপর কোনও অবিচ্ছিন্ন তরল পদার্থ, বায়বীয় পদার্থ (গ্যাস) বা কঠিন পদার্থের সমগ্র আয়তন জুড়ে বিক্ষিপ্ত ও ভাসমান থাকে। কোলয়েডগুলিতে পদার্থ একই সাথে বিক্ষিপ্ত দশা ও অবিচ্ছিন্ন দশায় বিদ্যমান থাকে।
ক্ষয়
একটি অপ্রত্যাবর্তী আন্তঃপৃষ্ঠতলীয় রাসায়নিক বা তড়িৎ-রাসায়নিক প্রক্রিয়া, যার মাধ্যমে একটি উপাদান, বিশেষ করে ধাতব উপাদান তার পরিবেশের (যেমন বায়ু, জল, অম্ল, লবণ, ইত্যাদি) সাথে বিক্রিয়া করে, যার ফলে ঐ উপাদানের অবনতি, অবক্ষয় বা দ্রবীভবন ঘটে। ক্ষয় প্রক্রিয়াতে সাধারণত জারণ-বিজারণ বিক্রিয়া ঘটে, যাতে ধাতুটি ইলেকট্রন হারিয়ে অধিকতর তাপগতীয়ভাবে স্থিতিশীল যৌগে (অক্সাইড, হাইড্রক্সাইড বা সালফাইড) পরিণত হয়। এর ফলে পদার্থের গাঠনিক অখণ্ডতা ও কার্যক্ষমতা হ্রাস পায়। কিছু কিছু ক্ষেত্রে ক্ষয়ের কারণে একটি সুরক্ষাকারী পৃষ্ঠতলীয় স্তর তৈরি হতে পারে (যেমন অ্যালুমিনিয়াম অক্সাইড) যা পরবর্তী ক্ষয়কে হয় ধীর করে দেয় বা প্রতিরোধ করে।
ক্ষার
এক ধরনের ক্ষারক যা জলে/পানিতে দ্রবীভূত ও বিযুক্ত হয়ে হাইড্রক্সিল আয়ন উৎপন্ন করে, যার ফলে দ্রবণটির পিএইচ মাত্রা ৭.০-এর বেশি হয়।
ক্ষারক
১.  (ব্রনস্টেড-লাউরি তাত্ত্বিক কাঠামো) যে পদার্থ একটি বিক্রিয়ায় একটি প্রোটন (H⁺) গ্রহণ করে।
২.  (লুইস তাত্ত্বিক কাঠামো) যে পদার্থ একটি ইলেকট্রন জোড় দান করে সন্নিবেশ সমযোজী বন্ধন গঠন করে।
৩.  (আরেনিয়াস) যে পদার্থে জলে দ্রবীভূত হলে হাইড্রক্সাইড আয়নের (OH⁻) ঘনমাত্রা বৃদ্ধি করে।

## গ

গলন
পদার্থের ভৌত অবস্থার একটি তাপগ্রাহী (তাপশোষক) পরিবর্তন, যেখানে তাপশক্তির শোষণের মাধ্যমে একটি পদার্থ কঠিন অবস্থা থেকে তরল অবস্থায় রূপান্তরিত হয়। ধ্রুব চাপের অধীনে একটি বিশুদ্ধ পদার্থের জন্য গলন একটি নির্দিষ্ট তাপমাত্রায় সংঘটিত হয়, যাকে গলনাঙ্ক বলে। গলনাঙ্কে পদার্থের কণাগুলি যথেষ্ট পরিমাণে গতিশক্তি অর্জন করে নিজেদের মধ্যকার দৃঢ় আন্তঃআণবিক আকর্ষণ পরাভূত করতে সক্ষম হয়। এই অবস্থান্তরের সময় তাপমাত্রা গলনাঙ্কে স্থির থাকে এবং শোষিত তাপশক্তি (যাকে "গলনের লীনতাপ" বলে) কঠিন পদার্থের তাপমাত্রা বৃদ্ধির পরিবর্তে মূলত সেটির কাঠামোগত বন্ধনগুলিকে দুর্বল করে ভাঙতে ব্যবহৃত হয়। গলনের সময় পদার্থের রাসায়নিক গঠন ও স্বকীয়তা অপরিবর্তিত থাকে।

গলন প্রক্রিয়ার ফলে প্রাপ্ত তরল পদার্থকে গলিত পদার্থ বলে। উপাদান বিজ্ঞানের প্রেক্ষিতে কখনও কখনও এমন সব কঠিন পদার্থকেও আলোচনায় আনা হয়, যেগুলিকে প্রথমে গলানো হয় এবং পরে পুনরায় কঠিনীকৃত করে একটি একত্রিত বা আকৃতিহীন কাঠামো প্রদান করা হয়। বর্তমান অবস্থায় তরল বোঝানোর বিভ্রান্তি এড়াতে এ ধরনের পদার্থকে গলিত না বলে গলনজাত পদার্থ বলা অধিক যথাযথ; যেমন, গলনজাত কোয়ার্জ (fused quartz)।

পদার্থের অবস্থার গলন তাপগতীয় ভৌত প্রক্রিয়া; এর বিপরীতে পারমাণবিক কেন্দ্রীণ সংযোজন (*nuclear fusion*) সম্পূর্ণ ভিন্ন একটি প্রক্রিয়া, যেখানে একাধিক পারমাণবিক কেন্দ্রীণ পরস্পরের সাথে সংযুক্ত বা সম্মিলিত হয়।
গলনের লীনতাপ

কোনও পদার্থ গলনাঙ্কে ধ্রুব চাপের অধীনে কঠিন অবস্থা থেকে তরল অবস্থায় রূপান্তরের সময় প্রতি একক ভর বা প্রতি মোল পদার্থ দ্বারা শোষিত তাপশক্তি। এই প্রক্রিয়ার সময় তাপমাত্রা ধ্রুব থাকে এবং শোষিত তাপশক্তি কঠিন পদার্থের কণাগুলির গড় গতিশক্তি বৃদ্ধি করতে নয়, বরং মূলত সেগুলির মধ্যকার আন্তঃআণবিক বল পরাভূত করতে বা আয়নিক বন্ধন ভাঙতে ব্যবহৃত হয়। এই শোষিত তাপশক্তি পদার্থের অভ্যন্তরীণ তাপগতীয় বিভবের (এনথালপি) পরিবর্তনের সাথে সম্পর্কিত, যাকে গলনের অভ্যন্তরীণ তাপগতীয় বিভব (enthalpy of fusion) বলে। যখন পদার্থটি পুনরায় হিমায়িত হয়, তখন এই শক্তিটি নির্গত হয়ে চারপাশের পরিবেশে প্রত্যাবর্তন করে।
গলনাঙ্ক
নির্দিষ্ট চাপে কোনও পদার্থের কঠিন ও তরল দশা যে তাপমাত্রায় তাপগতীয় সাম্যাবস্থায় সহাবস্থান করে, তাকে সেই পদার্থের গলনাঙ্ক বলে। সাম্যাবস্থায় একটি পদার্থের গলনাঙ্ক ও হিমাঙ্ক সাংখ্যিকভাবে অভিন্ন হয়। ধ্রুব চাপে একটি বিশুদ্ধ পদার্থের গলন চলাকালীন তাপমাত্রা স্থির থাকে এবং সরবরাহকৃত তাপশক্তি "গলনের লীনতাপ" হিসেবে শোষিত হয়। যখন চাপ ১ বায়ুমণ্ডলীয় একক (১০১.৩২৫ কিলোপ্যাসকেল) হয়, তখন সেই তাপমাত্রাকে ঐ পদার্থের স্বাভাবিক গলনাঙ্ক (normal melting point) বলা হয়।
গলিত অবস্থা
কক্ষ তাপমাত্রায় স্বভাবত কঠিন পদার্থকে গলনাঙ্কের উপরে উত্তপ্ত করে প্রাপ্ত তরল অবস্থা বা দশা। এই অবস্থায় কঠিন পদার্থের বৃহৎ-পরিসরের সুশৃঙ্খল কাঠামো লোপ পায়, কিন্তু পদার্থের কণাগুলি একে অপরের সাথে যথেষ্ট ঘনিষ্ঠভাবে অবস্থান করে ও এদের আন্তঃআণবিক বলগুলিও (যেমন আয়নিক বা ধাতব বন্ধন) যথেষ্ট শক্তিশালী থাকে। গলিত পদার্থগুলি (বিশেষ করে আয়নিক লবণ) তাদের কঠিন রূপের তুলনায় প্রায়শই উচ্চমাত্রার তড়িৎপরিবাহিতা ও বর্ধিত রাসায়নিক বিক্রিয়াশীলতা প্রদর্শন করে।
গড় পারমাণবিক ভর
প্রকৃতিতে কোনও মৌলিক পদার্থের সমস্থানিকগুলির আপেক্ষিক প্রাচুর্যের অনুপাত গণনায় ধরে সেগুলির পারমাণবিক ভরের ভারযুক্ত গড়, যাকে ডাল্টন এককে প্রকাশ করা হয়। আপেক্ষিক পারমাণবিক ভর ও গড় পারমাণবিক ভরের মধ্যে প্রধান পার্থক্য হলো—আপেক্ষিক পারমাণবিক ভর একটি এককহীন রাশি, যেখানে গড় পারমাণবিক ভরকে ডাল্টন নামক ভরের এককে প্রকাশ করা হয়।
গাঠনিক সংকেত

এক ধরনের রাসায়নিক সংকেত যাতে কোনও অণু গঠনকারী পরমাণুসমূহের প্রকার, সংখ্যা ও স্থানিক বিন্যাসসহ সেগুলির সংযুক্তি ও সেগুলির মধ্যকার রাসায়নিক বন্ধনগুলি দেখানো হয়। বন্ধনগুলি সরাসরি (এক, দুই বা তিনটি রেখা দ্বারা) বা পরোক্ষভাবে দেখানো হতে পারে। আণবিক সংকেতের মতো এটিতে কেবল পারমাণবিক সংযুতিই দেখায় না, বরং এটি আণবিক জ্যামিতি ও সংযোগ দেখানোর মাধ্যমে রসায়নবিদদেরকে আণবিক কাঠামো ছবির মতো দেখতে ও কীভাবে কাঠামোগত বৈশিষ্ট্যগুলি রাসায়নিক ধর্ম ও বিক্রিয়ার উপর প্রভাব ফেলে, তা বুঝতে সাহায্য করে।
গুণবাচক ধর্ম
যেসব সংখ্যার মাধ্যমে নয়, বরং ভাষার মাধ্যমে পদার্থের গুণ বা চরিত্র প্রকাশ করে। সাধারণত ইন্দ্রিয় বা সরল পরীক্ষার মাধ্যমে এগুলি পর্যবেক্ষণ করা হয়।
গ্রাম-পরমাণু
একটি ঐতিহাসিক কিন্তু বর্তমানে অপ্রচলিত পরিভাষা, যার দ্বারা কোনও মৌলিক পদার্থের সেই পরিমাণ গ্রামে প্রকাশিত ভরকে বোঝানো হয়, যা সাংখ্যিকভাবে মৌলটির আপেক্ষিক পারমাণবিক ভরের সমান এবং কার্যত সেটির এক মোল পরমাণুর ভরের সমতুল্য।
গ্রাম-পরমাণু সংখ্যা
একটি ঐতিহাসিক কিন্তু বর্তমানে অপ্রচলিত মাত্রাবিহীন রাশি, যা কোনও মৌলিক পদার্থের নমুনাতে উপস্থিত গ্রাম-পরমাণুর সংখ্যা নির্দেশ করে। এই এককবিহীন রাশিটি বর্তমানে ব্যবহৃত 'পদার্থের পরিমাণ'-এর (amount of substance) সমতুল্য, যাকে পরমাণুর মোল সংখ্যা হিসেবে প্রকাশ করা হয়।
গ্রাম-পারমাণবিক ভর
একটি ঐতিহাসিক কিন্তু বর্তমানে অপ্রচলিত পরিভাষা, যা কোনও মৌলিক পদার্থের এক গ্রাম-পরমাণুর ভর; অর্থাৎ, গ্রামে প্রকাশিত এমন একটি ভর, যা সাংখ্যিকভাবে ওই মৌলিক পদার্থের আপেক্ষিক পারমাণবিক ভরের সমান। যেমন: অক্সিজেনের আপেক্ষিক পারমাণবিক ভর ১৬.০০; সুতরাং এর গ্রাম-পারমাণবিক ভর হলো ১৬.০০ গ্রাম। এটি ঐ মৌলের এক মোল পরমাণুর ভরের সমতুল্য। সাংখ্যিকভাবে কোনও মৌলিক পদার্থের গ্রাম-পারমাণবিক ভর তার মোলীয় ভরের সমান হলেও আধুনিক এসআই একক পদ্ধতিতে মোলীয় ভরকে মোলপ্রতি গ্রাম এককে প্রকাশ করা হয়।

## ঘ

ঘনীভবন
পদার্থের অবস্থার এক প্রকারের পরিবর্তন, যার মাধ্যমে কোনও পদার্থ বায়বীয় (গ্যাসীয় বা বাষ্পীয়) অবস্থা থেকে তরল অবস্থায় রূপান্তরিত হয়। ঘনীভবন সাধারণত পদার্থটির তাপমাত্রা হ্রাসের ফলে সংঘটিত হয়, যার ফলে পদার্থের কণাগুলির গড় গতিশক্তি কমে যায় এবং আন্তঃআণবিক আকর্ষণ বল কার্যকর হয়ে কণাগুলিকে একত্রিত করে তরল দশা গঠনে সহায়তা করে। এই প্রক্রিয়ায় পদার্থটি পরিবেশে তাপশক্তি নির্গত করে, যা বাষ্পীভবনের সময় শোষিত শক্তির সমান। ঘনীভবন বাষ্পীভবনের বিপরীত প্রক্রিয়া এবং এটি কেবল সেই সব পদার্থের ক্ষেত্রেই প্রযোজ্য, যেগুলি প্রদত্ত পরিবেষ্টক তাপমাত্রা ও চাপে তরল অবস্থায় বিদ্যমান থাকতে সক্ষম।।

## জ

জারণ-বিজারণ
রাসায়নিক বিক্রিয়া যেখানে ইলেকট্রন স্থানান্তরের মাধ্যমে একটি পদার্থে জারণ (ইলেকট্রন হ্রাস) ঘটে এবং অন্যটিতে বিজারণ (ইলেকট্রন গ্রহণ) ঘটে।
জারণ অবস্থা

একটি যৌগের বা আয়নের কোনও পরমাণুর উপর প্রযুক্ত একটি আনুষ্ঠানিক সংখ্যা যা দিয়ে ঐ পরমাণুটির সমস্ত বন্ধন যদি সম্পুর্ণ আয়নিক হত, তাহলে সেটির আধান কত হত, তা নির্দেশ করা হয়। এটিকে জারণ-বিজারণ বিক্রিয়াতে ইলেকট্রন হস্তান্তর অনুসরণ করতে ব্যবহার করা হয়।
জৈব রসায়ন
রসায়নের শাখা যেখানে জৈব যৌগসমূহের রাসায়নিক ধর্মাবলী ও বিক্রিয়াসমূহ অধ্যয়ন করা হয়। (প্রতিতুলনা করুন: *অজৈব রসায়ন*)
জৈব যৌগ
রাসায়নিক যৌগ বা যৌগিক পদার্থের একটি প্রকারভেদ, যেগুলিতে কার্বন পরমাণুর তৈরি একটি প্রধান অবলম্বন থাকে, যেটি অন্যান্য মৌলিক পদার্থের সাথে সমযোজী বন্ধনে যুক্ত হয়। অন্যান্য মৌলগুলির মধ্যে হাইড্রোজেন সবচেয়ে গুরুত্বপূর্ণ হলেও প্রায়শই অক্সিজেন, নাইট্রোজেন, গন্ধক (সালফার) ও হ্যালোজেন মৌলগুলির সাথেও বন্ধন গঠিত হয়। ঐতিহ্যগতভাবে কার্বন-হাইড্রোজেন বন্ধনের উপস্থিতি জৈব যৌগের শ্রেণীকরণের মানদণ্ড হলেও কিছু পদার্থে হাইড্রোজেন সম্পূর্ণরূপে প্রতিস্থাপিত হলেও (যেমন কার্বন টেট্রাক্লোরাইড) এবং বিশেষ কিছু জৈবিক অণুও (যেমন ইউরিয়া) জৈব যৌগের অন্তর্ভুক্ত। জৈব যৌগগুলিকে অজৈব কার্বন যৌগ (যেমন কার্বনেট ও কার্বনের অক্সাইড) থেকে স্বতন্ত্র হিসেবে গণ্য করা হয়, কারণ এগুলিতে জটিল সমযোজী কাঠামো যেমন শৃঙ্খল, বলয় ও সমাণুক (আইসোমার) বিন্যাস থাকে এবং এগুলি জীবন, জ্বালানি ও কৃত্রিম-সাংশ্লেষিক পলিমারের রসায়নের গবেষণার কেন্দ্রীয় বিষয়বস্তু। আধুনিক রসায়নশাস্ত্রে "জৈব" ও "অজৈব" যৌগের মধ্যে পার্থক্যকে কোনও কঠোর সীমা নয়, বরং একটি সুবিধাজনক প্রথা হিসেবেই গণ্য করা হয়। জৈব-ধাতব যৌগগুলিতে এই দুই প্রকারের যৌগের মেলবন্ধন ঘটেছে। (প্রতিতুলনা করুন: *অজৈব যৌগ*)

## ড

ডাল্টন

ভরের (আন্তর্জাতিক একক পদ্ধতি বহির্ভূত) একক, যা প্রথানুযায়ী একটি মুক্ত, অনুত্তেজিত, আধান-নিরপেক্ষ ও ভিত্তি দশায় অবস্থিত গতিহীন কার্বন-১২ পরমাণুর ভরের ১/১২ অংশের সমান হিসেবে সংজ্ঞায়িত। এক ডাল্টন একটি প্রোটন বা একটি নিউট্রন, অর্থাৎ একটি কেন্দ্রীণ-কণা তথা নিউক্লিয়নের ভরের প্রায় সমান। তবে যেহেতু এই এককটি কার্বন-১২ পরমাণুর ভরের উপর ভিত্তি করে সংজ্ঞায়িত এবং কার্বন-১২ কেন্দ্রীণের ভর কেন্দ্রীণ-বন্ধন শক্তির (ভর ত্রুটি) কারণে গঠনকারী প্রোটন ও নিউট্রনগুলির মুক্তাবস্থার ভরের সমষ্টি অপেক্ষা কিছু কম, তাই এক ডাল্টন ভরের পরিমাণও প্রোটন বা নিউট্রনের ভরের সামান্য কম। ডাল্টন এককটি পরমাণু, অণু ও অতিপারমাণবিক কণার প্রকৃত ভর প্রকাশের ক্ষেত্রে মান একক হিসেবে ব্যবহৃত হয়। ডাল্টনের প্রতীক Da; এটিকে একীভূত পারমাণবিক ভর একক (Unified atomic mass unit) নামেও ডাকা হয়, যার একক u। ১ ডাল্টন প্রায় ১.৬৬০৫
× ১০−২৪ গ্রামের সমান।

## ত

তরল পদার্থ
পদার্থের একটি মৌলিক অবস্থা যেখানে পদার্থ গঠনকারী কণাসমূহ (পরমাণু, অণু, আয়ন) একে অপরের ঘনিষ্ঠ সংস্পর্শে থাকলেও অপেক্ষাকৃত মুক্তভাবে একে অপরের পাশ দিয়ে অতিক্রম করতে পারে, ফলে এটি প্রবাহী। তরল পদার্থের নির্দিষ্ট আয়তন থাকে এবং এটি প্রায়-অনম্য, কিন্তু এর কোনও নির্দিষ্ট আকার থাকে না, বরং এটি ধারক পাত্রের আকার ধারণ করে।
তরলীকরণ

কোনও বায়বীয় পদার্থকে (গ্যাস) তরল অবস্থায় রূপান্তরিত করার প্রক্রিয়া, যার ফলে প্রায়শই পরিবেষ্টক অবস্থা বা তার কাছাকাছি অবস্থায় স্থিতিশীল তরল পাওয়া যায়। বায়বীয় পদার্থটির তাপমাত্রা হ্রাস করে সেটির কণাগুলির গতিশক্তি কমানোর মাধ্যমে এবং/অথবা চাপ বৃদ্ধি করার মাধ্যমে তরলীকরণ সম্পন্ন করা হয়। এক্ষেত্রে আন্তঃআণবিক আকর্ষণ বল কণাগুলির তাপীয় গতির ওপর আধিপত্য বিস্তার করে, ফলে কণাগুলি একত্রিত হয়ে পদার্থটি তরল অবস্থায় রূপান্তরিত হয়। তরলীকরণ কেবল তখনই সম্ভব যখন পদার্থের তাপমাত্রা তার সংকট তাপমাত্রার নিচে থাকে; এই তাপমাত্রার উপরে কেবলমাত্র চাপ প্রয়োগ করে কোনও বায়বীয় পদার্থকে তরল করা সম্ভব নয়। যদিও তাত্ত্বিকভাবে তরলীকরণের মধ্যে কঠিন-থেকে-তরল অবস্থায় রূপান্তরও অন্তর্ভুক্ত, তথাপিও আধুনিক রসায়নবিদ্যায় পরিভাষাটিকে মূলত বায়বীয়-থেকে-তরল পদার্থে রূপান্তর অথবা চাপের প্রভাবে মাটি বা বায়বীয় পদার্থের তরলীকরণের ক্ষেত্রে ব্যবহার করা হয়।
তড়িৎ-রসায়ন
ভৌত রসায়নের শাখা যেখানে ইলেকট্রন হস্তান্তরভিত্তিক জারণ-বিজারণ বিক্রিয়ার মাধ্যমে বৈদ্যুতিক শক্তি ও রাসায়ানিক শক্তির আন্তঃরূপান্তর অধ্যয়ন করা হয়।
তড়িৎ বিশ্লেষণ
যে প্রক্রিয়াতে অপ্রত্যাবর্তী বৈদ্যুতিক প্রবাহ ব্যবহার করে একটি অ-স্বতস্ফূর্ত জারণ-বিজারণ বিক্রিয়া চালনা করে কোনও তড়িৎবিশ্লেষী কোষের অভ্যন্তরে অবস্থিত পদার্থে রাসায়নিক পরিবর্তন ঘটানো হয়। প্রক্রিয়াটি একটি তড়িৎবিশ্লেষ্য পদার্থ ও দুইটি তড়িৎদ্বারবিশিষ্ট একটি কোষে ঘটে থাকে, যার ফলে বৈদ্যুতিক শক্তি রাসায়নিক শক্তিতে রূপান্তরিত হয়।

## দ

দশা
কোনও ব্যবস্থার বা উপাদানের একটি অংশ বা স্থানিক অঞ্চল যার পুরোটা জুড়ে কোনও পদার্থের সব ভৌত ও রাসায়নিক ধর্ম সুষম ও সমসত্ত্ব থাকে এবং যা ব্যবস্থাটির অন্যান্য অংশগুলির সাথে সুনির্দিষ্ট সীমানা বা আন্তঃপৃষ্ঠতল দ্বারা পৃথক থাকে। পদার্থের অবস্থা (কঠিন, তরল, বায়বীয়) ও দশা ঘনিষ্ঠভাবে সম্পর্কিত হলেও একই অবস্থার একাধিক দশা থাকতে পারে; যেমন তেল ও জল উভয়েই তরল অবস্থায় থাকলেও অমিশ্রণীয় হওয়ায় পৃথক পৃথক দশা হিসেবে সহাবস্থান করে।
দহন
একটি জ্বালানি ও একটি জারক পদার্থের (সাধারণত অক্সিজেন) মধ্যে ঘটিত একটি দ্রুত, তাপমোচী জারণ-বিজারণ বিক্রিয়া যাতে তাপ ও প্রায়শই আলো (শিখা) নিঃসৃত হয় এবং জারিত উৎপাদ যেমন কার্বন ডাই অক্সাইড ও জল/পানি উৎপন্ন হয়। দহন বিক্রিয়া শুরু করার জন্য একটি প্রারম্ভিক সক্রিয়ণ শক্তি আবশ্যক হয়, কিন্তু একবার শুরু হবার পরে সাধারণত এটি স্বতঃবজায়ী থাকে।
দ্বিপদী যৌগ
কেবলমাত্র দুইটি ভিন্ন মৌলিক পদার্থের মধ্যে রাসায়নিক বন্ধনের মাধ্যমে গঠিত যৌগিক পদার্থ।
দ্বি-পরমাণুক
একটি রাসায়নিক প্রজাতি যা ঠিক দুইটি পরমাণু নিয়ে গঠিত। পরমাণু দুইটি একই মৌলের হলে তাকে সমকেন্দ্রীণ (Homonuclear, যেমন— H2) এবং ভিন্ন ভিন্ন মৌলের হলে তাকে বিষমকেন্দ্রীণ (Heteronuclear, যেমন— CO, HCl) বলা হয়। দ্বি-পরমাণুক প্রজাতিগুলি পৃথক অণু হিসেবে অথবা গ্যাসীয় অবস্থায় ক্ষণস্থায়ী সত্তা (transient entities) হিসেবে বিরাজ করতে পারে। প্রতিতুলনা করুন: এক-পরমাণুক এবং বহু-পরমাণুক।
দ্রবণ
দুই বা ততোধিক পদার্থের একটি সমসত্ত্ব মিশ্রণ, যাতে একটি পদার্থ (দ্রব) আণবিকভাবে বা আয়নিকভাবে অপর একটি পদার্থের (দ্রাবক) অভ্যন্তরে বিক্ষিপ্ত হয়ে (দ্রবীভূত হয়ে) একটিমাত্র সুষম দশা গঠন করে।
দ্রব
দ্রবণের সেই অংশ যা দ্রাবকের ভেতরে দ্রবীভূত হয়। যেমন লবণাক্ত জল একটি দ্রবণ, যেখানে সোডিয়াম ক্লোরাইড হল দ্রব ও জল হল দ্রাবক।
দ্রাবক
দ্রবণের সেই অংশ যার ভেতরে দ্রব দ্রবীভূত হয়। যেমন লবণাক্ত জল একটি দ্রবণ, যেখানে সোডিয়াম ক্লোরাইড হল দ্রব ও জল হল দ্রাবক।
দ্রাব্যতা
কোনও কঠিন, তরল বা বায়বীয় (গ্যাসীয়) দ্রাবকের অভ্যন্তরে কোনও দ্রবের দ্রবীভূত হবার সামর্থ্য বা ক্ষমতা। কোনও বিনির্দিষ্ট তাপমাত্রা/চাপে একটি সম্পৃক্ত দ্রবণ গঠন করতে সর্বোচ্চ যে পরিমাণ বা ঘনমাত্রার দ্রব দ্রবীভূত হতে হয়, তা দ্বারা দ্রাব্যতা পরিমাপ করা হয়।

## ধ

ধাতু
এক প্রকারের মৌলিক পদার্থ যা অবস্থানচ্যুত ইলেকট্রনসমূহ দ্বারা বেষ্টিত ধনাত্মক আয়নের জালক দ্বারা গঠিত হয় বলে তাপীয় ও বৈদ্যুতিক সুপরিবাহিতা প্রদর্শন করে এবং রাসায়নিক বিক্রিয়ায় সাধারণত ইলেকট্রন হারিয়ে ধনায়ন (ক্যাটায়ন) গঠন করে ও অধাতুর সাথে সংযুক্ত হয়ে আয়নিক যৌগ গঠন করে।

## ন

নিউক্লিয়াস
*কেন্দ্রীণ* দেখুন।
নিউট্রন
পরমাণুর কেন্দ্রীণে (নিউক্লিয়াস) অবস্থিত বৈদ্যুতিক আধানবিহীন অতিপারমাণবিক কণা, যার ভর প্রোটনের চেয়ে সামান্য বেশি এবং যেগুলি প্রোটনের সাথে একত্রে পরমাণুর ভরসংখ্যা গঠন করে। পরমাণুর কেন্দ্রীণের স্থিতিশীলতা, সমস্থানিকগত পরিচয় ও কেন্দ্রীণ (নিউক্লীয়) বিক্রিয়া যেমন পরমাণু-কেন্দ্রীণ বিভাজন (ফিশন), ইত্যাদিতে নিউট্রনগুলি অতি-গুরুত্বপূর্ণ ভূমিকা পালন করে।

## প

পদার্থ
যা কিছুর ভর ও আয়তন আছে।
পদার্থের পরিমাণ
ভৌত রাশি, যা কোনও নমুনায় উপস্থিত নির্দিষ্ট মৌলিক সত্তার (যেমন—পরমাণু, অণু, আয়ন বা ইলেকট্রন) সংখ্যাভিত্তিক পরিমাপ নির্দেশ করে। কোনও নমুনায় বিদ্যমান মোট কণার সংখ্যাকে আভোগাদ্রো ধ্রুবক দিয়ে ভাগ করলে এই রাশিটির মান পাওয়া যায়। আন্তর্জাতিক একক পদ্ধতিতে (এসআই) পদার্থের পরিমাণের একক হলো মোল (mol)। দ্রষ্টব্য যে এখানে "পদার্থের পরিমাণ" কোনও ভর বা আয়তনভিত্তিক রাশি নয়।
পরিবেশ রসায়ন
রসায়নের শাখা যেখানে প্রাকৃতিক পরিবেশ যেমন বায়ু, জল ও মৃত্তিকাতে অবস্থিত রাসায়নিক প্রজাতিগুলির উৎস, বিক্রিয়া, স্থানান্তর, প্রভাব ও পরিণাম অধ্যয়ন করা হয়, যার মধ্যে ঐসব ব্যবস্থার উপর মানব ও জৈব কর্মকাণ্ড অন্তর্ভুক্ত। এটিতে বায়ুমণ্ডলীয়, জলীয় ও মৃত্তিকা রসায়নের ধারণাগুলি একত্রিত করা হয় এবং পরিবেশে সংঘটিত রাসায়নিক প্রক্রিয়াগুলি অনুধাবন করার জন্য ব্যাপকভাবে বিশ্লেষণী কৌশল ব্যবহার করা হয়।
পরিবেষ্টক অবস্থা
কোনও পদার্থ যে পরিবেশ দ্বারা বেষ্টিত থাকে, সেই পরিবেশের তাপমাত্রা, চাপ এবং ভৌত ও রাসায়নিক গঠন। রসায়নবিদ্যায় পরিবেষ্টক অবস্থা বলতে সাধারণত মান পরীক্ষাগার বা কক্ষ তাপমাত্রা ও চাপকে বোঝায়, যা সাধারণত ২৫° সেলসিয়াস (২৯৮ কেলভিন) ও ১ বায়ুমণ্ডলীয় চাপের সমান (যদি না অন্য কোনও তাপমাত্রা ও চাপ নির্ধারিত থাকে)। পরিবেষ্টক অবস্থাটি পদার্থের ভৌত-অবস্থানির্ভর ঘটনাবলী যেমন উবনের হার, উদ্বায়িতা ও গ্যাসের দ্রাব্যতা পরিমাপের একটি প্রমিত ভূমিরেখা প্রদান করে, যা ভিন্ন ভিন পরীক্ষায় পুনরুৎপাদনযোগ্যতা নিশ্চিত করে।
পরিমাণবাচক ধর্ম
পদার্থের সেই ধর্ম যাকে সাংখ্যিক উপায়ে পরিমাপ করা যায় এবং নির্দিষ্ট পরিমাণ ও এককের মাধ্যমে প্রকাশ করা যায়।
পরমাণু
মৌলিক পদার্থের ক্ষুদ্রতম একক, যা ঐ মৌলিক পদার্থের রাসায়নিক ধর্মাবলী বজায় রাখে। পরমাণু একটি ঘনসন্নিবিষ্ট ধনাত্মক আধানযুক্ত কেন্দ্রীণ (নিউক্লিয়াস) এবং সেটিকে ঘিরে শক্তিস্তরে (কোয়ান্টায়িত শক্তি অবস্থায়) অবস্থিত ইলেকট্রনসমূহ নিয়ে গঠিত। পরমাণুর কেন্দ্রীণটি প্রোটন ও নিউট্রন (হাইড্রোজেনের সরলতম সমস্থানিকটি ব্যতীত) কণা দিয়ে গঠিত।
পর্যায় সারণি
পারমাণবিক সংখ্যা, ইলেকট্রনীয় গঠনবিন্যাস ও রাসায়নিক ধর্ম অনুযায়ী মৌলিক পদার্থগুলির একটি সারণিবদ্ধ বিন্যাস যা সেগুলির পর্যায়বৃত্ত চরিত্র প্রদর্শন করে। রসায়নবিদেরা এটিকে ব্যবহার করে মৌলিক পদার্থগুলির মধ্যবর্তী সম্পর্ক অনুধাবন করেন ও অজ্ঞাত বা মানবনির্মিত কৃত্রিম মৌলিক পদার্থের ব্যাপারে ভবিষ্যৎবাণী করেন।
পারদসংকর
পারদের সাথে এক বা একাধিক অন্য ধাতুর সংকর।
পারমাণবিক ভর
কোনও মৌলের নির্দিষ্ট সমস্থানিকের একটি পরমাণুর ভর, যা সাধারণত ডাল্টন এককে প্রকাশ করা হয়। পরমাণুটিকে গঠনকারী প্রোটন, নিউট্রন ও ইলেকট্রন কণাগুলির ভরের সমষ্টি থেকে কেন্দ্রীণ বন্ধন শক্তির সমতুল্য ভর বিয়োগ করে এই ভর পাওয়া যায়। যদিও এটি সাংখ্যিকভাবে পরমাণুর ভরসংখ্যার কাছাকাছি, এটি কোনও পূর্ণসংখ্যা নয়।
পারমাণবিক সংখ্যা (*Z*)

কোনও প্রদত্ত মৌলিক পদার্থের পরমাণুর কেন্দ্রীণে অবস্থিত প্রোটনের সংখ্যা হল সেই মৌলটির পারমাণবিক সংখ্যা। এটি কেন্দ্রীণের আধান সংখ্যার সাথে অভিন্ন এবং এটিকে প্রতিটি মৌলিক পদার্থকে পর্যায় সারণিতে অনন্যভাবে শনাক্ত করতে ব্যবহার করা হয়।
পিএইচ (*pH*)
একটি লগারিদমীয় মাপনী যা কোনো জলীয় দ্রবণের অম্লত্ব বা ক্ষারকত্ব নির্দেশ করতে ব্যবহৃত হয়। এটি দ্রবণে হাইড্রোজেন আয়নের কর্মকাণ্ডের ঋণাত্মক ১০-ভিত্তিক লগারিদম হিসেবে সংজ্ঞায়িত। এই কর্মকাণ্ডকে সাধারণত হাইড্রোনিয়াম আয়নের (H3O+) ঘনমাত্রা দ্বারা আসন্নীকরণ করা হয়। যেহেতু এটি একটি লগারিদমীয় মাপনী, তাই পিএইচ-এর মানের প্রতি একক পরিবর্তনের অর্থ হলো অম্লত্ব বা ক্ষারকত্বের ১০ গুণ পরিবর্তন। ২৫° সেলসিয়াস তাপমাত্রায় বিশুদ্ধ পানির পিএইচ ৭, যা নিরপেক্ষ হিসেবে গণ্য হয়; ৭-এর কম পিএইচ সম্পন্ন দ্রবণগুলো অম্লীয় এবং ৭-এর বেশি পিএইচ সম্পন্ন দ্রবণগুলো ক্ষারীয়।
প্রবাহী পদার্থ
পদার্থের একটি অবস্থা (তরল, বায়বীয় ও প্লাজমা অবস্থা নিয়ে গঠিত), যে অবস্থায় পদার্থ প্রবাহিত হয় এবং প্রযুক্ত কৃন্তন পীড়নের (পার্শ্বমুখী বল যা কণার স্তরগুলিকে একে অপরের পাশ দিয়ে পিছলে অতিক্রম করানোর চেষ্টা করে) অধীনে ধারাবাহিকভাবে বিকৃত হয়। প্রবাহী পদার্থগুলি কৃন্তন পীড়ন প্রতিরোধ করে স্থৈতিক সাম্যাবস্থা বজায় রাখতে পারে না, তাই ধারকপাত্রের আকার ধারণ করে। তরল প্রবাহী পদার্থে আন্তঃআণবিক বলগুলি যথেষ্ট শক্তিশালী বিধায় এটি একটি নির্দিষ্ট আয়তন ধরে রাখতে পারে ও এর সংনম্যতা (সংকোচনশীলতা) খুবই কম। অন্যদিকে বায়বীয় (গ্যাসীয়) ও প্লাজমা অবস্থার প্রবাহী পদার্থগুলিতে আন্তঃআণবিক বল নগণ্য, তাই এগুলির কোনও নির্দিষ্ট আয়তন থাকে না, এগুলি উচ্চমাত্রায় সংনম্য এবং এগুলি প্রসারিত হয়ে বিদ্যমান স্থান পূরণ করে।
প্রাণ-ভূ-রসায়ন
রসায়নের একটি শাখা, যাতে সময়ের দীর্ঘ পরিসরে বাস্তুতন্ত্রসমূহ ও ভূ-ব্যবস্থার অভ্যন্তরে জৈবিক, ভূতাত্ত্বিক ও রাসায়নিক প্রক্রিয়াসমূহের মাধ্যমে মৌলিক পদার্থ, যৌগিক পদার্থ ও শক্তির চক্রায়ন অধ্যয়ন করা হয়।
প্রাণরসায়ন
রসায়নের একটি শাখা, যাতে জীবদেহের অভ্যন্তরে ঘটমান রাসায়নিক পদার্থ ও প্রক্রিয়াগুলি অধ্যয়ন করা হয়; এর মধ্যে দেহসার (প্রোটিন), শর্করা (কার্বোহাইড্রেট), স্নেহ (লিপিড) ও নিউক্লিক অম্ল জাতীয় জৈব অণুগুলির কাঠামো, কার্য ও আন্তঃক্রিয়া অন্তর্ভুক্ত।
প্রোটন
পরমাণুর কেন্দ্রীণে (নিউক্লিয়াস) অবস্থিত একটি ধনাত্মক বৈদ্যুতিক আধানবিশিষ্ট অতিপারমাণবিক কণা। এর আপেক্ষিক ভর প্রায় ১ পারমাণবিক ভর একক।

## ফ

ফোটন
তড়িৎ-চুম্বকীয় বিকিরণের একটি বিচ্ছিন্ন কণা-পরিমাণ অংশ (কোয়ান্টাম)। এটি সমস্ত তরঙ্গদৈর্ঘ্যের তড়িৎ-চুম্বকীয় শক্তির বাহক হিসেবে কাজ করে। রসায়নে ফোটনগুলি ইলেকট্রনীয় অবস্থান্তরের সময় অবশোষিত বা নিঃসরিত আলোর একক, যেখানে একটি ফোটনের শক্তি সেটির কম্পাঙ্কের সাথে সরাসরি সমানুপাতিক। ফোটনগুলির স্থির ভর শূন্য, তাই এগুলি শূন্যস্থানে আলোর গতিবেগে সঞ্চারিত হয়।

## ব

বহু-পরমাণুক
একটি রাসায়নিক প্রজাতি যা দুইয়ের অধিক পরমাণু নিয়ে গঠিত; এই পরমাণুগুলি একই মৌলের বা ভিন্ন ভিন্ন মৌলের হতে পারে এবং তারা একত্রে বন্ধনযুক্ত হয়ে একটি একক সত্তা গঠন করে। বহু-পরমাণুক প্রজাতির মধ্যে অণু এবং বহু-পরমাণুক আয়ন (polyatomic ions) উভয়ই অন্তর্ভুক্ত। প্রতিতুলনা করুন: এক-পরমাণুক এবং দ্বি-পরমাণুক।
বাষ্পীভবন

পদার্থের এক ধরনের তাপগ্রাহী (তাপশোষক) অবস্থান্তর প্রক্রিয়া যাতে পদার্থটি তরল থেকে বায়বীয় অবস্থায় রূপান্তরিত হয়। বাষ্পনের মধ্যে উবন (তরলের পৃষ্ঠতলে যেকোনও তাপমাত্রায় সংঘটিত বাষ্পীভবন) এবং স্ফুটন (স্ফুটনাঙ্কে তরলের সর্বত্র জুড়ে সংঘটিত বাষ্পীভবন) অন্তর্ভুক্ত। বাষ্পীভবনের সময় পদার্থটি পরিবেশ থেকে যে তাপশক্তি শোষণ করে, তা মূলত তরলের কণাগুলির আন্তঃআণবিক আকর্ষণ পরাভূত করতে ও বাহ্যিক চাপের বিরুদ্ধে কাজ সম্পাদন করতে ব্যবহৃত হয়, কিন্তু কণাগুলির গড় গতিশক্তি এতে বৃদ্ধি পায় না। শোষিত তাপশক্তিকে বাষ্পীভবনের লীনতাপ বা বাষ্পীভবনের অভ্যন্তরীণ তাপগতীয় বিভব (বাষ্পীভবনের এনথালপি) বলা হয়। বাষ্পীভবন প্রক্রিয়াটি উভমুখী, যার ফলে বায়বীয় থেকে তরলে ঘনীভবনের সময় পদার্থ থেকে একই পরিমাণ শক্তি নির্গত হয়। বাষ্পীভবনের আরেকটি রূপ হল ঊর্ধ্বপাতন, যে প্রক্রিয়ায় একটি কঠিন পদার্থ প্রথমে তরলে রূপান্তরিত না হয় সরাসরি বায়বীয় অবস্থায় রূপান্তরিত হয় যখন কোনও প্রদত্ত তাপমাত্রায় কঠিন পদার্থের বাষ্পীয় চাপ পারিপার্শ্বিক চাপকে অতিক্রম করে, তখন কঠিন পদার্থের কণাগুলি সরাসরি বায়বীয় অবস্থায় পলায়ন করতে পারে এবং এভাবে ঊর্ধ্বপাতন ঘটে। যেমন বরফ বা ন্যাপথালিন সরাসরি বাষ্পীভূত হয়। (প্রতিতুলনা করুন: উবন, স্ফুটন ও ঊর্ধ্বপাতন)
বায়বীয় পদার্থ
পদার্থের একটি মৌলিক অবস্থা, যেখানে পদার্থ গঠনকারী কণাগুলি (অণু, পরমাণু, আয়ন) উচ্চমাত্রার গতিশক্তির অধিকারী হয়, একে অপর থেকে দূরে অবস্থান করে ও দিকনির্বিশেষে অবাধে বিচরণ করে। বায়বীয় পদার্থের কোনও নির্দিষ্ট আকার বা আয়তন থাকে না, এটি ধারক পাত্রকে পূর্ণ করে ও অতিমাত্রায় সংনম্য। বায়বীয় অবস্থার পদার্থগুলিকে বাষ্প ও গ্যাস - এই দুইটি প্রকারে বিভক্ত করা হয়। বাষ্প এমন একটি বায়বীয় পদার্থ যা কক্ষ তাপমাত্রায় সাধারণত তরল বা কঠিন হয় এবং যাকে চাপ প্রয়োগে তরলে ঘনীভূত করা যায়। অন্যদিকে গ্যাস এমন একটি বায়বীয় পদার্থ যা কক্ষ তাপমাত্রায় স্বাভাবিকভাবেই বায়বীয় থাকে এবং কেবল চাপ প্রয়োগে এর তরলীকরণ সম্ভব নয়, বরং তাপমাত্রা ক্রান্তিক তাপমাত্রার নিচে নামিয়ে তারপরে চাপ প্রয়োগ করে এটির তরলীকরণ করতে হয়।
বিকারক
যে পদার্থ কোনও ব্যবস্থায় যোগ করে কোনও রাসায়নিক বিক্রিয়া ঘটানো হয়, অন্য কোনও পদার্থের উপস্থিতি শনাক্ত করা হয় বা রাসায়নিক বিক্রিয়া ঘটে কি না তা যাচাই করা হয়। এটিকে পরীক্ষাগারে কোনও বিশেষ পরিবর্তন, রূপান্তর বা বিশ্লেষণের লক্ষ্যে অনুঘটক, বিক্রিয়ক বা নির্দেশক হিসেবে ব্যবহার করা হয়।
বিক্রিয়ক
যে পদার্থ কোনও রাসায়নিক বিক্রিয়ার শুরুতে উপস্থিত থাকে এবং বিক্রিয়ার সময় ব্যবহৃত হয়। এদেরকে সাধারণত রাসায়নিক সমীকরণের বাম পার্শ্বে দেখানো হয়।
বিক্রিয়ার হার
কোনও রাসায়নিক বিক্রিয়া যে দ্রুতিতে ঘটে। প্রতি একক সময়ে কোনও বিক্রিয়কের ঘনমাত্রা হ্রাসের হার এবং উৎপাদের ঘনমাত্রা বৃদ্ধির হার দিয়ে এটিকে সংজ্ঞায়িত করা হয়।
বিশ্লেষণী রসায়ন
রসায়নের শাখা যেখানে রাসায়নিক পদার্থসমূহকে পৃথকীকরণ, শনাক্তকরণ ও পরিমাপের জন্য বিভিন্ন পদ্ধতি নির্মাণ ও প্রয়োগ করা হয় ও সেগুলির গঠন-কাঠামো নির্ণয় করা হয়। এক্ষেত্রে ধ্রুপদী আর্দ্র রাসায়নিক কৌশল (যেমন অনুমাপন) ও আধুনিক যন্ত্রপাতিভিত্তিক কৌশল (যেমন ভর বর্ণালীমিতি) ব্যবহার করা হয়।

## ভ

ভূ-রসায়ন
রসায়নের একটি শাখা, যাতে পৃথিবী ও অন্যান্য গ্রহের রাসায়নিক গঠন অধ্যয়ন করা হয় এবং ভৌগোলিক সময়ের পরিসরে ভূ-ব্যবস্থাগুলির (অশ্মমণ্ডল, বারিমণ্ডল, বায়ুমণ্ডল ও জীবমণ্ডল) অভ্যন্তরে ও পরস্পরের মধ্যে মৌলিক পদার্থ ও সমস্থানিকগুলির বিতরণ, চক্রায়ন ও রূপান্তর পরিচালনাকারী প্রক্রিয়াগুলি নিয়ে গবেষণা করা হয়।
ভৌত পরিবর্তন
যে পরিবর্তন রাসায়নিক পদার্থের ভৌত রূপের পরিবর্তন সাধন করে, কিন্তু এর রাসায়নিক গঠনের কোনও পরিবর্তন সাধন করে না। ভৌত পরিবর্তনের মাধ্যমে পদার্থের মিশ্রণকে তাদের উপাদান যৌগগুলিতে পৃথক করা যায়, কিন্তু যৌগগুলিকে মৌলিক পদার্থ বা সরলতর যৌগে পৃথক করা যায় না।
ভৌত রসায়ন
রসায়নের শাখা যেখানে পদার্থবিজ্ঞানের মূলনীতি, চর্চা ও ধারণা, যেমন গতি, শক্তি, বল, সময়, তাপগতিবিজ্ঞান, রাসায়নিক ভারসাম্য, পরিসংখ্যানিক বলবিজ্ঞান, ইত্যাদির নিরিখে রাসায়নিক ব্যবস্থাগুলি অধ্যয়ন করা হয়। রাসায়নিক পদার্থবিজ্ঞানের সাথে ভৌত রসায়নের পার্থক্য হল এই যে ভৌত রসায়ন মূলত (তবে সম্পূর্ণরূপে নয়) একটি বৃহৎ-মাপনীর বিজ্ঞান যাতে পদার্থের বৃহদায়তনিক (বাল্ক) পরিমাণে ভৌত ও রাসায়নিক আন্তঃক্রিয়াগুলি অধ্যয়ন করা হয়।
ভৌত ধর্ম
পদার্থের সেই ধর্ম যাকে রাসায়নিক উপায়ে নয়, বরং ভৌত উপায়ে, অর্থাৎ অধীত পদার্থের রাসায়নিক গঠন বা আচরণের কোনও পরিবর্তন সাধন না করে পরিমাপ করা যায়। বর্ণ (রঙ), গন্ধ, ঔজ্জ্বল্য, কাঠিন্য, ইত্যাদি পদার্থের ভৌত ধর্মের কিছু উদাহরণ।

## ম

মিশ্র পদার্থ
দুই বা ততোধিক পদার্থের ভৌত সংযোজনের মাধ্যমে গঠিত পদার্থ, যেগুলির মধ্যে রাসায়নিক বন্ধন সৃষ্টি হয়ে নতুন কোনও পদার্থ গঠিত হয় না।
মিশ্রণীয়তা
দুই বা ততোধিক পদার্থের যেকোনও অনুপাতে একে অপরের সাথে সুষমভাবে মিশ্রিত হবার ক্ষমতা, যার ফলে কোনও দশা পৃথকীকরণ (phase separation) ছাড়াই একটি একক সমসত্ত্ব মিশ্রণ তৈরি হয়। ধারণাটি প্রধানত তরল পদার্থের জন্য প্রযোজ্য হলেও বায়বীয় পদার্থ এবং কিছু ক্ষেত্রে কঠিন পদার্থের ক্ষেত্রেও প্রাসঙ্গিক। যে সকল পদার্থ যেকোনও অনুপাতে সুষমভাবে মিশতে পারে না, তাদের অমিশ্রণীয় (immiscible) বলা হয়। যদি উপাদানগুলি কেবল একটি নির্দিষ্ট সীমার মধ্যে মিশ্রিত হতে পারে, তবে তাদেরকে মিশ্রণীয় বলা যাবে না (এমনকি একটির মধ্যে অন্যটি আংশিক দ্রবীভূত হলেও)।
মূলক

পরমাণু, অণু বা আয়ন যাতে সাধারণত বহিঃস্থ খোলকে বা শক্তিস্তরে এক বা একাধিক অযুগ্ম ইলেকট্রন থাকে। ইলেকট্রনের এই বিন্যাসের ফলে সাধারণত পদার্থটি রাসায়নিকভাবে উচ্চমাত্রায় বিক্রিয়াশীল হয়ে থাকে। সিংহভাগ মূলক রাসায়নিক বিক্রিয়াতে স্বল্পায়ু অন্তর্বর্তী পদার্থ হিসেবে বিরাজ করে, তবে কিছু কিছু মূলককে অনুরণন, ত্রিমাত্রিক বিন্যাসী বাধা বা বিশেষ পরিবেশগত শর্তের দ্বারা স্থিতিশীল করা যেতে পারে। রাসায়নিক সংকেতলিখন পদ্ধতিতে মূলকগুলিকে সাধারণত একটি ঊর্ধ্বস্থিত বিন্দু চিহ্ন দিয়ে প্রকাশ করা হয়, যেমন R∙।
মোল
আন্তর্জাতিক একক পদ্ধতির একটি মৌলিক একক, যা পদার্থের পরিমাণ পরিমাপ করতে ব্যবহৃত হয়। এক মোল বলতে সেই পরিমাণ পদার্থকে বোঝায়, যা ঠিক ৬.০২২১৪০৭৬×১০২৩ টি বিনির্দিষ্ট মৌলিক সত্তা (যেমন পরমাণু, অণু, আয়ন, ইলেকট্রন, ইত্যাদি) ধারণ করে। এক মোলে সত্তাগুলির এই নির্ধারিত সংখ্যাটিকে আভোগাদ্রো ধ্রুবক বলা হয়।
মোলীয় ভর
কোনও পদার্থের ভরকে তার 'পদার্থের পরিমাণ' দিয়ে ভাগ করলে যে ভৌত রাশি পাওয়া যায়। একে সাধারণত গ্রাম প্রতি মোল (g·mol-1) এককে প্রকাশ করা হয়। কোনও রাসায়নিক সত্তার (যেমন মৌলিক বা যৌগিক পদার্থ) ক্ষেত্রে মোলীয় ভর সেটির প্রতি মোল কণার গড় ভর নির্দেশ করে এবং পদার্থটির উপাদান পরমাণুসমূহের সমস্থানিকীয় সংযুতির উপর নির্ভরশীল। এটি সংখ্যাগতভাবে আপেক্ষিক আণবিক ভরের (বা মৌলিক পদার্থের ক্ষেত্রে আপেক্ষিক পারমাণবিক ভরের) সমান এবং পদার্থের ভর ও পরিমাণের মধ্যে সরাসরি রূপান্তরের মাধ্যম হিসেবে কাজ করে।
মৌলিক পদার্থ
পরমাণুসমূহের একটি প্রজাতি যেগুলির পরমাণুকেন্দ্র বা কেন্দ্রীণে একই সংখ্যক প্রোটন থাকে, ফলে যাদের পারমাণবিক সংখ্যা একই হয়। মহাবিশ্বের সমস্ত সাধারণ পদার্থ মৌলিক পদার্থ দিয়ে তৈরি। অদ্যাবধি ১১৮টি মৌলিক পদার্থ শনাক্ত করা হয়েছে এবং এগুলিকে বিভিন্ন রাসায়নিক ধর্মের ভিত্তিতে মৌলিক পদার্থসমূহের পর্যায় সারণিতে বিন্যস্ত করা হয়েছে।

## য

যোজ্যতা

মৌল বা যৌগের অণু গঠনের জন্য কোনও মৌলিক পদার্থের পরমাণু বা কোনও মূলকের অন্য কোনও পরমাণুর সাথে সংযোজন ক্ষমতা। ঐতিহাসিকভাবে কোনও মৌলের একটি পরমাণু কতগুলি হাইড্রোজেন (বা অন্য কোনো একযোজী মৌলের) পরমাণুর সাথে যুক্ত হতে পারে বা তাকে প্রতিস্থাপন করতে পারে, সেই সংখ্যা দ্বারা যোজ্যতাকে সংজ্ঞায়িত করা হয়। যেমন অক্সিজেন পরমাণু দুইটি হাইড্রোজেন পরমাণুর সাথে যুক্ত হয়ে পানির অণু গঠন করে, তাই অক্সিজেনের যোজ্যতা ২। আধুনিক ইলেকট্রনীয় মতবাদ অনুযায়ী যোজ্যতা হল একটি পরমাণুর সর্ববহিঃস্থ খোলকের সেই ইলেকট্রন সংখ্যা, যে ইলেকট্রনগুলি একটি স্থিতিশীল ইলেকট্রন বিন্যাস (সাধারণত অষ্টক বা দ্বৈত নীতি) অর্জনের জন্য পরমাণুটি দান, গ্রহণ বা ভাগাভাগি করতে পারে। অনেক মৌলের যোজ্যতা নির্দিষ্ট হলেও অবস্থান্তর ধাতু এবং কিছু অধাতু বিভিন্ন রাসায়নিক পরিবেশে পরিবর্তনশীল যোজ্যতা প্রদর্শন করতে পারে, যা জারণ সংখ্যা/অবস্থা ও রাসায়নিক বন্ধনের প্রকৃতির উপর নির্ভর করে।
যৌগিক পদার্থ

বহুসংখ্যক অভিন্ন অণু (বা আণবিক সত্তা) নিয়ে গঠিত রাসায়নিক পদার্থ যাতে একাধিক মৌলিক পদার্থের পরমাণু বিদ্যমান। উপাদান মৌলিক পদার্থের পরমাণুগুলি রাসায়নিক বন্ধনের মাধ্যমে একটি নির্দিষ্ট অনুপাতে আবদ্ধ হয়ে ভিন্ন ধর্মবিশিষ্ট নতুন এই রাসায়নিক পদার্থের অণু গঠন করে।

## র

রসায়ন
বিজ্ঞানের শাখা যেখানে বিভিন্ন মৌলিক পদার্থের (মৌল) পরমাণু দিয়ে গঠিত অণু, রাসায়নিক পদার্থ, যৌগিক পদার্থ (যৌগ) এবং সেগুলির গঠন, কাঠামো, ধর্ম, আচরণ ও অন্যান্য পদার্থের সাথে বিক্রিয়া করার সময় তাদের মধ্যে সংঘটিত পরিবর্তন অধ্যয়ন করা হয়।
রাসায়নিক গতিবিদ্যা

ভৌত রসায়নের শাখা যেখানে রাসায়নিক বিক্রিয়ার হার, ঐ হারের উপর প্রভাব বিস্তারকারী নিয়ামকসমূহ (যেমন ঘনমাত্রা, তাপমাত্রা, অনুঘটক ও পৃষ্ঠ ক্ষেত্রফল), এবং যে কর্মপদ্ধতিতে ও বিক্রিয়াপথ ধরে বিক্রিয়া সময়ের সাথে অগ্রসর হয়, সেগুলি অধ্যয়ন করা হয়।
রাসায়নিক ধর্ম
রাসায়নিক পরিবর্তন বা বিক্রিয়ার সময় পদার্থের রাসায়নিক বা পারমাণবিক গঠনে পরিবর্তনের কারণে পদার্থের আচরণে যে পরিবর্তন হয়, তা ব্যাখ্যাকারী ধর্ম।
রাসায়নিক প্রজাতি
রাসায়নিকভাবে অভিন্ন সত্তাসমূহ (পরমাণু, অণু, আয়ন বা মূলক) যেগুলিকে স্বতন্ত্র প্রকারের রাসায়নিক পদার্থ হিসেবে শনাক্ত করা যায়। স্থিতিশীল পদার্থ এবং ক্ষণস্থায়ী স্বল্পায়ু বিক্রিয়াকালীন অন্তর্বর্তী পদার্থ - উভয়ই রাসায়নিক প্রজাতি হিসেবে গণ্য হতে পারে। প্রতিটি রাসায়নিক প্রজাতি একটি সুসংজ্ঞায়িত সংযুতি ও অনন্য রাসায়নিক ধর্মাবলীর অধিকারী হয়।
রাসায়নিক বন্ধন
একাধিক পরমাণু, অণু বা আয়নের মধ্যে দীর্ঘস্থায়ী আকর্ষণ, যার ফলে রাসায়নিক যৌগ গঠিত হয়। রাসায়নিক বন্ধনগুলি স্থিরবৈদ্যুতিক ও কোয়ান্টাম বলবৈজ্ঞানিক মিথস্ক্রিয়ার মাধ্যমে উৎপত্তিলাভ করে। বন্ধনগুলিতে মূলত যোজক ইলেকট্রনগুলির পুনর্বণ্টনের মাধ্যমে একটি অধিকতর স্থিতিশীল ও অপেক্ষাকৃত নিম্ন-শক্তি অবস্থা অর্জিত হয়, এবং প্রায়শই অষ্টক নিয়ম মেনে এটি ঘটে। রাসায়নিক বন্ধনকে আয়নিক (ইলেকট্রন হস্তান্তর), সমযোজী (ইলেকট্রন ভাগাভাগি) বা ধাতব (অবস্থানচ্যুত ইলেকট্রন), ইত্যাদি শ্রেণীতে ভাগ করা হয়। রাসায়নিক বন্ধনগুলির ধরন, শক্তি ও জ্যামিতি কোনও পদার্থের স্থিতিশীলতা, বিক্রিয়াশীলতা ও বৃহৎবীক্ষণিক ধর্মাবলী যেমন কাঠিন্য, গলনাঙ্ক, তড়িৎ পরিবাহিতা, ইত্যাদি নির্ধারণ করে।
রাসায়নিক বিক্রিয়া
যে প্রক্রিয়ায় শুরুতে উপস্থিত পদার্থের (বিক্রিয়ক) পরমাণুগুলি পুনর্বিন্যস্ত হয় এবং রাসায়নিক বন্ধন ভেঙে বা গঠিত হয়ে নতুন রাসায়নিক গঠন ও ধর্মবিশিষ্ট পদার্থের (উৎপাদ) সৃষ্টি হয় এবং সাথে সাথে শক্তির রূপান্তর ঘটে শক্তি (আলো বা তাপ) নিঃসরিত বা শোষিত হয়।
রাসায়নিক ভারসাম্য
উভমুখী বিক্রিয়ার একটি অবস্থা যখন সম্মুখগামী ও পশ্চাৎগামী বিক্রিয়ার হার সমান হয় ও এর ফলে সময়ের সাথে সাথে বিক্রিয়ক ও উৎপাদগুলির ঘনমাত্রার কোনও প্রকৃত পরিবর্তন হয় না। এই গতিশীল ভারসাম্যে দুইটি বিক্রিয়াই আণবিক স্তরে বজায় থাকে, কিন্তু বৃহৎবীক্ষণিক ধর্ম যেমন রঙ, চাপ বা ঘনমাত্রা ধ্রুব থাকে।
রাসায়নিক সমীকরণ
রাসায়নিক প্রতীক ও সংকেত ব্যবহার করে রাসায়নিক বিক্রিয়ার প্রতীকী উপস্থাপন, যেখানে বিক্রিয়ক পদার্থগুলিকে বাম পার্শ্বে যোগচিহ্ন দিয়ে যুক্ত করে ও উৎপন্ন পদার্থ বা উৎপাদগুলিকে ডান পার্শ্বে যোগচিহ্ন দিয়ে যুক্ত করে দেখানো হয় এবং উৎপাদমুখী একটি তীরচিহ্নের সাহায্যে বিক্রিয়ার অভিমুখ নির্দেশ করা হয়।
রাসায়নিক সংকেত
একটি সংক্ষিপ্ত সংকেত পদ্ধতি যা বর্ণ, অধোস্থিত সংখ্যা ও মুদ্রাক্ষর-প্রতীকের মাধ্যমে কোনও মৌলিক বা যৌগিক পদার্থের অণুর রাসায়নিক সংযুতি প্রকাশ করে। পরীক্ষানির্ভর বা আণবিক রাসায়নিক সংকেতে কোনও পদার্থে উপস্থিত পরমাণুগুলির পরিচয় ও তাদের একে অপরের সাপেক্ষে স্থির সংখ্যানুপাত নির্দেশ করা হয়, কিন্তু গঠন-কাঠামোগত তথ্য সম্পূর্ণরূপে জ্ঞাপন করা হয় না। এই তথ্য গাঠনিক সংকেত দ্বারা প্রদান করা হয়।

## স

সংকর
দুই বা ততোধিক মৌলিক পদার্থের (যাদের মধ্যে কমপক্ষে একটি ধাতু) সংযোজনের ফলে সৃষ্ট পদার্থ, যার ধর্মাবলী উপাদান মৌলগুলির তুলনায় ভিন্ন। ঐতিহ্যগতভাবে সংকর বলতে ধাতুর সংকর বোঝালেও বর্তমানে উপাদান বিজ্ঞানে অধাতু ও ধাতুর সংযোগে তৈরী অনুরূপ পদার্থকেও সংকর গণ্য করা হয়।
সংকেত ভর
কোনও পদার্থের সংকেত এককে বিদ্যমান পরমাণুসমূহের পারমাণবিক ভরের সমষ্টি। এটি সাধারণত আয়নীয় যৌগ (যেমন— NaCl) এবং অ-আণবিক কঠিন পদার্থের ক্ষেত্রে ব্যবহৃত হয়। যেহেতু আয়নীয় যৌগগুলি পৃথক অণু হিসেবে থাকে না, তাই আণবিক ভরের পরিবর্তে 'সংকেত ভর' পরিভাষাটি ব্যবহার করা অধিক যুক্তিযুক্ত। উদাহরণস্বরূপ, সোডিয়াম ও ক্লোরিনেররর পারমাণবিক ভর যথাক্রমে ২৩ ও ৩৫.৫, সুতরাং সোডিয়াম ক্লোরাইডের সংকেত ভর এদের সমষ্টি, অর্থাৎ ৫৮.৫।
সমসত্ত্ব মিশ্রণ
যে মিশ্রণের উপাদানগুলি আণবিক বা আয়নীয় পর্যায়ে এমনভাবে বিন্যস্ত থাকে যে মিশ্রণটির সর্বত্র উপাদানগুলির সংযুতি (composition) এবং ভৌত ও রাসায়নিক ধর্মাবলী অভিন্ন হয়। খালি চোখে এবং এমনকি আলোক অণুবীক্ষণ যন্ত্র দ্বারাও সমসত্ত্ব মিশ্রণের উপাদানগুলিকে আলাদাভাবে শনাক্ত করা যায় না, এবং মিশ্রণের যেকোনও অংশ থেকে সমপরিমাণ নমুনা সংগ্রহ করলে তাতে উপাদানগুলির অনুপাত সর্বদা একই থাকে।
স্ফুটন
বাষ্পীভবনের একটি দ্রুত প্রকারভেদ যেখানে একটি তরল পদার্থ তার সমগ্র আয়তন জুড়ে বায়বীয় অবস্থায় রূপান্তরিত হয়। যখন কোনও তরল পদার্থকে উত্তপ্ত করে সেটির স্ফুটনাঙ্কে নিয়ে যাওয়া হয়, তখন সেই তাপমাত্রায় সেটির বাষ্পীয় চাপ ও বাহ্যিক চাপ সমান হয় এবং তরলের ভেতরে বাষ্পের বুদবুদ গঠিত হয়ে পৃষ্ঠে ভেসে ওঠে। স্ফুটনের সময় তরলের তাপমাত্রা স্ফুটনাঙ্কে স্থির থাকে, কেননা শোষিত তাপশক্তি অণুগুলির গড় গতিশক্তি বৃদ্ধি করে না, বরং বাষ্পীভবনের লীনতাপ হিসেবে আন্তঃআণবিক আকর্ষণ পরাভূত করতে ব্যবহৃত হয়। (প্রতিতুলনা করুন: উবন ও বাষ্পীভবন)

## হ

হিমন
পদার্থের ভৌত অবস্থার একটি তাপমোচী পরিবর্তন যেখানে তাপশক্তি নির্গত হবার মাধ্যমে একটি তরল পদার্থ একটি কঠিন পদার্থে পরিণত হয়। ধ্রুব চাপের অধীন বিশুদ্ধ পদার্থের জন্য এই পরিবর্তনটি একটি নির্দিষ্ট স্থির তাপমাত্রায় ঘটে, যাকে হিমাঙ্ক বলে, যা সাধারণত পদার্থটির গলনাঙ্কের সমান। হিমাঙ্কে পদার্থটি তার রাসায়নিক গঠন বা স্বকীয়তা অপরিবর্তিত রেখে একটি দৃঢ়, সুবিন্যস্ত কাঠামোতে অবস্থান্তরিত হয়। হিমন মূলত বিশুদ্ধ পদার্থের উপরে ক্রিয়াশীল একটি বিশেষ প্রকারের কঠিনীভবন প্রক্রিয়া।

## ল

লবণ
একটি অম্লের সাথে একটি ক্ষারকের বিক্রিয়ার ফলে উৎপন্ন একটি আয়নিক যৌগ, যা ক্ষারক থেকে আগত ধনায়ন (ক্যাটায়ন) এবং অম্ল থেকে আগত ঋণায়ন (অ্যানায়ন) নিয়ে গঠিত এবং সামগ্রিকভাবে বৈদ্যুতিকভাবে নিরপেক্ষ।

## তথ্যসূত্র